ALEGERILE LEGISLATIVE

20 DECEMBRIE 2015


DEPARTAMENTUL PENTRU STUDII PARLAMENTARE ŞI POLITICI U.E.

DIRECŢIA STUDII ŞI DOCUMENTARE LEGISLATIVĂ

	ALEGERILE LEGISLATIVE DIN SPANIA

20 DECEMBRIE 2015



Studiu documentar
                       

                        IANUARIE, 2016
Documentare şi sinteză: Florentina Rădulescu, consilier parlamentar
	Sinteza documentară poate fi accesată direct pe Intranet la pagina Direcţiei studii şi documentare legislativă.



* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

C U P R I N S

1. CONTEXTUL SOCIAL-POLITIC AL DESFĂŞURĂRII ALEGERILOR                    4
1.1  Un amplu program de ieşire din criză                                                           4
      1.2 Schimbări ale sistemului politic spaniol                                                        5
 2. ALEGERILE LEGISLATIVE DIN 20 DECEMBRIE 2015                                        10
       2.1 Teme ale campaniei electorale                                                                      10
       2.2 Rezultatele alegerilor şi semnificaţia lor politică                                         12
1. CONTEXTUL SOCIAL-POLITIC AL DESFĂŞURĂRII ALEGERILOR

1.1  Un amplu program de ieşire din criză 
În anul 2011, Partidul Popular spaniol prelua guvernarea într-o situaţie economico-socială de criză: o rată a şomajului de 21,28% (4 998 300 şomeri), un deficit  (9,4% în anul 2010, cu o previziune de 6% pentru anul 2011) care a dus la creşterea datoriei publice, depăşind 60%din PIB
. În perioada 2009-2013, după declanşarea crizei imobiliare, Produsul Intern Brut al Spaniei scăzuse dramatic cu 7,5 puncte. În acest context economico-financiar şi social, spaniolii au acordat votul lor majoritar Partidului Popular, partid de centru-dreapta, iar majoritatea largă deţinută în Parlament a permis premierului Mariano Rajoy să formeze guvernul. Această personalitate politică a primit încrederea electoratului întrucât acesta se distinsese anterior prin discreţie şi un profesionalism determinat de o experienţă remarcabilă. Continuator al liniei politice a fostului premier conservator José María Aznar, el a subliniat, încă de la început, necesitatea asigurării stabilităţii economice, cu respectarea strictă a exigenţelor Uniunii Europene. 
Această poziţie politică a fost reflectată în programul de guvernare care conţinea un plan de stabilitate care prevedea reducerea progresivă a deficitului, obiectiv îndeplinit deja în anul 2012 când nivelul acestuia a fost de 4,4%. 
Pentru punerea în aplicare a acestui program, guvernul a luat unele măsuri excepţionale de reducere a cheltuielilor publice, de creştere a impozitării directe şi indirecte
, au fost aplicate măsuri de reformare a sectorului financiar, cu scopul de a proteja sistemul de alte posibile crize.
 
Stabilitatea politică dată de existenţa unei majorităţi absolute în Parlament a permis, de asemenea, realizarea unor schimbări efectuate în legislaţia muncii, cu scopul de a asigura o mai mare flexibilitate a pieţei muncii
. În anul 2012 au fost modificate condiţiile de concediere, a fost introdus şomajul parţial, etc. În acest demers au fost aproape suprimate investiţiile publice şi au fost afectate bugete sociale importante (au scăzut salariile din sectorul public, au fost impuse condiţii de acces mai severe la prestaţiile din educaţie şi sănătate etc). Aceste măsuri reformiste şi restrictive au avut un cost macro-economic şi social ridicat care au afectat negativ susţinerea populară a guvernului.
Timp de un an s-a înregistrat deterioarea severă a economiei ţării, rata de creştere a PIB trecând de la 0,6% (în 2011) la -2,1% (2012), iar rata şomajului a crescut de la 21,28% (4 998 000 şomeri) la 26,94% (6 278 200 şomeri în primul trimestru al anului 2013).  
Rezultate economice pozitive s-au manifestat târziu, după anul 2013, când au fost înregistrate tendinţe mai reduse de descreştere a PIB-ului (de la -2,1% în 2012 la  -1,2% în 2013). 
Creştere economică pozitivă s-a înregistrat abia în anul 2014 (+1,4% în 2014, şi previziuni de peste 3% pentru anul 2015)
. În acest context, şomajul a evoluat pozitiv, trecând de la 26,94% (la începutul anului 2013) la 21,18% (în trimestrul trei al anului 2015). Numărul şomerilor a scăzut aşadar de la 6 278 200 la  4 850 000 şomeri, nivelul populaţiei active crescând de la 17 030 000 la 18 048 000
. 

Deficitul bugetar a înregistrat a scăzut lent, dar constant: 6,8% în 2013, apoi 5,8 în 2014, cu un obiectiv de 4,2% pentru anul 2015. În al doilea trimestru al anului 2015, Spania, profitând de scăderea preţului petrolului şi de politica Băncii Centrale Europene, a înregistrat cea mai mare creştere economică din anul 2007 până în prezent. În acest context au crescut încrederea în investiţii, cererea internă, exporturile (de la 17% la 23%), industria construcţiilor etc. 
Un recent sondaj realizat de Centrul de cercetări sociologice (CIS) a arătat că 4/5 din spanioli erau încă preocupaţi de locul de muncă, datele aratând că scăzuse  calitatea locurilor de muncă, chiar dacă, în ultima perioadă, numărul lor crescuse. Majoritatea locurilor de muncă erau de scurtă durată şi cu timp parţial de lucru, fiind plătite foarte prost. Salariul minim  a rămas la 648 euro, nivelul de trai necrescând corespunzător. Datele statistice arătau că unul din 4 spanioli trăia la nivel de excluziune socială, iar 14% trăiau cu mai puţin de 7700 euro pe an
. Organizaţia Internaţională a Muncii (OIT) a sesizat de asemenea existenţa unui nivel înalt de inegalitate în domeniul muncii, iar anchete dezvăluiau numeroase cazuri de corupţie. 
Datele arătau că, în Spania, în ultimii ani, s-a accentuat corupţia politică, în legătură cu care presa a făcut dezvăluiri încă din primele luni ale guvernării Partidului Popular, condus de Mariano Rajoy. Acestea dezvăluiau existenţa unor cazuri de corupţie ale guvernărilor anterioare, ale socialiştilor, dar şi cazuri legate de Partidul Popular aflat la guvernare. Anchetele din anul 2015 au dezvăluit de asemenea o altă afacere în care era implicat Rodrigo Rato, fost ministru al economiei şi vice-preşedinte al guvernului condus de José María Aznar (în perioada 1996-2004). Scandalurile şi anchete judiciare recente au pus în evidenţă deturnarea unor fonduri destinate realizării unor programe sociale în Andaluzia sau de formare a şomerilor la Madrid, a unor lucrări publice efectuate la Valencia, Madrid, girate de Partidul Popular. Acest partid a fost legat de afacerea Bárcenas, după numele lui Luis Bárcenas, fostul şef al trezoreriei Partidului Popular, care acordase sume importante unor lideri ai partidului, inclusiv lui Mariano Rajoy 
. 


Înaintea desfăşurării alegerilor legislative din 20 decembrie 2015, principalul argument electoral al Partidului Popular, aflat la guvernare, a fost întoarcerea la creşterea economică şi crearea a 500000 de noi locuri de muncă într-un singur an. Alt argument important invocat a fost acela al menţinerii stabilităţii politice a Spaniei, invocând pericolul repetării situaţiei din Grecia. În acest context politic şi electoral, premierul s-a angajat că vor fi create 2 milioane de noi locuri de muncă, până în anul 2018, că va fi realizată creşterea cheltuielilor sociale şi reducerea impozitelor. Înaintea alegerilor, pe data de 20 octombrie 2015, premierul a prezentat bugetul pe anul 2016, buget care a fost aprobat de Congresul deputaţilor. În buget era prevăzută o creştere salarială, reintroducerea primelor, creşterea cu 0,25% a pensiilor, creşterea bugetului educaţiei cu peste 9%, creşterea bugetului culturii (+ 7,6%) şi al sănătăţii (+ 5,3%). 

1.2 Schimbări ale sistemului politic spaniol 

După anul 1975, anul căderii dictaturii în Spania şi al instaurării regimului democratic, scena politică spaniolă a fost dominată de două mari partide politice care captau între 65% şi 75% din totalul voturilor electoratului: Uniunea Centrului Democratic (UCD) şi Partidul Socialist Muncitoresc Spaniol (PSOE), mai ales în perioada 1977-1982; socialiştii şi Alianţa Populară (între 1982-1989); socialiştii de la PSOE şi Partidul Popular (în perioada 1989-2015). Alături de aceste partide au mai activat câteva partide mici naţionaliste şi alte partide, centriste sau conservatoare. La alegerile legislative din anul 2011 a fost confirmat acest sistem de partide, Partidul Popular şi Partidul Socialist  obţinând împreună peste 70% din voturi şi peste 80% din mandatele legislative.

În ultimul deceniu, criza economică declanşată în anul 2008 şi cazurile de corupţie au erodat susţinerea acordată partidelor tradiţionale spaniole, acest fenomen fiind un teren favorabil apariţiei unor partide politice noi sau ascensiunii unor partide mici, deja existente. Eroziunea politică a Partidului Popular s-a manifestat, mai ales, în primii doi ani ai guvernului condus de Mariano Rajoy. 
Centrul de anchete sociologice (CIS) a realizat recent cercetări care arătau că Partidul Popular, care avusese iniţial, în anul 2011, o susţinere de  44,5% din voturi, avea în aprilie 2012 o susţinere de 40%din voturi, în ianuarie 2013 de 35%, în iulie 2014 de 30% din voturi, în aprilie 2015 atingând minimumul de 25,6% din voturi, mai ales după arestarea lui Rodrigo Rato. În luna octombrie 2015, sondajele arătau o uşoară creştere electorală, Partidul Popular ajungând la 29% din opţiunile de vot. Alte centre de cercetare a opiniei publice indicau aceeaşi creştere, dar ponderea era mai mică, de peste 23% din opţiunile de vot
.  


Partidul Socialist Muncitoresc Spaniol, aflat în opoziţie, era de asemenea puternic slăbit de rezultatele guvernării anterioare (2008-2011) care au inclus primii ani ai crizei economice. Familia regală a fost de asemenea afectată de afaceri de corupţie ceea ce a amplificat nemulţumirile sociale şi a dus la o puternică atitudine de respingere a instituţiilor şi partidelor politice. Această evoluţie a opiniei publice spaniole a coincis cu atitudini similare manifestate în mai multe state europene, unde s-au înregistrat atitudini de respingere a întregului sistem politic. 
În acest context social-politic naţional şi european, în Spania, a avut loc apariţia unor partide politice noi care au schimbat profund sistemul politic spaniol, caracterizat anterior de un puternic bipartidism. 
În anul 2012, la alegerile regionale catalane, partidul Ciudadanos a obţinut 9 mandate, iar în parlamentul catalan formaţiunea Ciudadanos a obţinut 18% din voturile exprimate şi 25 mandate (cu 16 mai mult faţă de anul 2012), depăşind Partidul Socialist catalan (PSOE a avut 12, 7% şi 16 mandate, cu 4 mai puţin). Partidul Popular a obţinut doar 8,5% din voturi şi 11 mandate, cu 8 mandate mai puţin. Prima apariţie electorală naţională a formaţiunii Ciudadanos a fost mai discretă, apoi, la alegerile europene din 2014, a obţinut o jumătate de milion de voturi. Această evoluţie politică s-a datorat situaţiei speciale din Catalonia, una din comunităţile autonome ale Spaniei, în care se manifestă naţionalismul catalan, care este reprezentat ca a treia forţă politică, la nivel naţional, în Congresul Deputaţilor. Aceste forţe politice naţionaliste din Catalonia au obţinut, de-a lungul anilor, numeroase favoruri politice în raport cu alte partide din celelalte comunităţi autonome. 
Cea mai puternică ascensiune politică a înregistrat partidul stângii radicale (Podemos) care, prin lansarea mişcării protestatare (15-M), a devenit în mod neaşteptat o forţă politică de prim rang a ţării. Deşi unii membri considerau că această mişcare este numai un instrument politic de reprezentare în instituţii a unor mişcări sociale din anul 2011, liderii Podemos au anunţat că vor să guverneze la nivel naţional. În acest context, Podemos a prezentat un program politic amplu referitor la asigurarea venitului de bază universal, la pensionarea la 60 de ani, la necesitatea unor măsuri sociale referitoare la creşterea salariului minim, la oprirea expulzărilor datornicilor, la menţinerea apei şi electricităţii în familiile cu dificultăţi etc. Podemos a susţinut de asemenea modalitatea de funcţionare participativă a societăţii spaniole. Din punct de vedere ideologic, la nivelul stângii europene, mişcarea Podemos a reprezentat o variantă distinctă a stângii, plasată între extrema-stânga Syriza şi mişcarea populistă Cinci Stele, a lui Beppe Grillo, din Italia
. Unii analişti politici consideră că aceste caracteristici ale noii formaţiuni politice Podemos ar putea crea probleme într-o posibilă guvernare, bazată mai mult pe structuri piramidale de funcţionare. Pablo Iglesias, secretarul general al Podemos, a anunţat însă că este deschis negocierilor, chiar dacă acestea puteau fi tensionate, din cauza diferenţelor de opinii şi puternicei distanţări de vechile partide şi de corupţie. Configuraţia politică a stângii în Spania este totuşi diferită de cea din Grecia, Podemos, nemanifestând o atitudine atât de intransigentă faţă de Uniunea Europeană. Ea nu are aceeaşi reprezentare la nivel naţional, fiind prezentă mai ales în coaliţii locale unde se manifestă un grad mai ridicat de autonomie. 
Conform opiniei majorităţii analiştilor politici, fenomenul reculului politic şi electoral al marilor partide politice spaniole şi fragmentarea politică ar putea deveni sursă a instabilităţii politice, ca în cazul Italiei. Spania, fragilizată de criza economică, de fragmentare politică ar putea fi marcată de blocaje politice în viitoarea perioadă
. Noile partide Podemos, la stânga şi Ciudadanos, la centru-dreapta, s-au sprijinit pe un electorat urban, tânăr, cu un nivel de educaţie ridicat. În acest context s-a manifestat mai mult ca oricând fractura dintre mediul urban şi cel rural şi între acestea şi marile oraşe. Vechile partide s-au confruntat cu probleme de generaţii, pierzând legătura cu partea cea mai dinamică a electoratului spaniol
.
Pe data de 24 mai 2015, cei 35 milioane de spanioli din 13 regiuni au votat pentru desemnarea reprezentanţilor locali în 8122 municipalităţi. La nivel regional, per total, Partidul Popular a obţinut 30,4% din voturi, socialiştii 24,8% din voturi, Podemos fiind clasat al treilea partid, cu 14,2% din voturi, înaintea  Ciudadanos (care a obţinut 10% din voturi).

Anul electoral 2015 a început în luna martie prin desfăşurarea votului în Andaluzia prin care a fost reînnoit parlamentul regional. La aceste alegeri, socialiştii din PSOE au câştigat 47 mandate din 109 şi a fost nevoit să caute parteneri de guvernare, candidatura Susanei Diaz fiind respinsă de Podemos (15voturi) şi Ciudadanos (9 voturi), partide ce puseseră condiţii pentru colaborarea la guvernare. Pe data de 10 iunie 2015 a fost încheiat totuşi un acord între PSOE şi formaţiunea Ciudadanos.
Pe data de 27 septembrie 2015, catalanii au reînnoit parlamentul regional.  Coaliţia mai multor formaţiuni suveraniste intitulată Junts pel si (Împreună pentru Da, JxS), a câştigat cu 39,5% din voturi, ocupând 62 din cele 135 locuri, urmată de 
Ciudadanos, condusă de Inés Arrimadas cu 17,9% din voturi (25 mandate), devansând socialiştii catalani (12,7% din voturi şi 16 mandate). Partidul Popular a obţinut  8,5% din voturi şi 11 mandate. Demn de reamintit este faptul că comunitatea autonomă Catalonia are 7,5 milioane locuitori şi are o pondere de 20% din PIB-ul Spaniei. 
Alegerile din Catalonia au consemnat declinul celor două mari partide, formaţiunea Ciudadanos, învingând Partidul Popular şi Partidul Socialist. Formaţiunea Podemos, a făcut campanie electorală în interiorul unei coaliţii de stânga care a obţinut un scor electoral modest. În noiembrie 2014 mişcarea independistă a Cataloniei organizase un referendum, anulat ulterior de Tribunalul constituţional spaniol, participarea fiind scăzută, votând doar o treime din cei chemaţi la urne. Guvernul spaniol a minimalizat importanţa acestor mişcări catalogându-le drept naţionalism periferic. La alegerile regionale din 2015 însă independiştii au fost susţinuţi chiar de electoratul de bază al Partidului Popular şi de socialişti, inclusiv de Ciudadanos. Victoria independiştilor în această regiune autonomă a fost considerată foarte relativă, întrucât, timp de mai mult timp, au fost incapabili să formeze un guvern. Pe data de 10 noiembrie 2015, parlamentul catalan a adoptat cu 72 voturi o rezoluţie cu 9 puncte  prin care se cerea ruptura regiunii de Spania, prin crearea unei republici independente în Catalonia, până în anul 2017. 
Premierul Mariano Rajoy a reacţionat făcând recurs la Curtea Constituţională, afirmând unitatea indisolubilă a naţiunii spaniole, patria comună şi indivizibilă a tuturor spaniolilor. Acest recurs a suspendat rezoluţia adoptată anterior, ilegală, conform articolului 2 al Constituţiei. Premierul a instituit un Pact pentru unitate naţională, împreună cu PSOE şi formaţiunea Ciudadanos, de care Podemos s-a delimitat. Conform opiniei analiştilor, de această situaţie politică ar fi putut profita electoral premierul Mariano Rajoy care putea folosi ideea Spaniei care se rupe, cu atât mai mult cu cât reuşitele economice şi sociale erau foarte modeste. Noul preşedinte al Cataloniei, ales pe data de 10 ianuarie 2016, Carles Puigdemont, a preluat funcţia, declarând pe data de 15 ianuarie 2016, într-un interviu televizat, că guvernul său nu va declara unilateral independenţa regiunii. Acest jurnalist de 53 ani l-a înlocuit pe candidatul iniţial, Artur Mas, care şi-a retras candidatura, fiind respins de aleşii de stânga ai Candidaturii pentru unitate populară pentru măsurile de austeritate luate în ultimii ani. Noul preşedinte va trebui să elaboreze un program de securitate socială care să includă măsuri sociale de urgenţă  necesare populaţiei regiunii catalane. În acest demers şeful guvernului catalan, Carles Puigdemont, va avea ca sprijin pe Oriol Junqueras, liderul partidului Stânga republicană, independistă care a promis în campania electorală  garantarea accesului la apă, electricitate şi gaz pentru familiile aflate în dificultate, dreptul la o locuinţă şi creşterea salariului minim. 
Sondaje recente arată că majoritatea celor 7,5 milioane catalani doreşte ca regiunea lor să rămână în cadrul Spaniei dar solicită mai multă autonomie şi o lărgire a prerogativelor sale în domeniul fiscal. Preşedintele Generalitat catalan, Carles Puigdemont, a mai declarat că, înaintea declarării independendenţei, ar trebui ca locuitorii ei să adopte prin referendum o Constituţie care ar putea garanta legalitatea procesului autonomiei depline. 
La nivel municipal, Partidul Popular s-a impus cu un scor electoral de 27,1% din voturi faţă de socialişti care au obţinut 25% din voturi. Dreapta a pierdut la Madrid, unde deţinea majoritatea absolută din anul 1991, iar cele 3 oraşe principale ale Spaniei urmau a fi conduse de coaliţii ale mişcărilor cetăţeneşti. Susţinuţi de Podemos, candidatul ecologiştilor şi ai Stângii Unite, Manuela Carmena, a devenit primar al Madridului. În programul său electoral, ea a prezentat ca obiective politice importante lupta împotriva corupţiei şi consolidarea serviciilor publice. La Barcelona, a câştigat Ada Colau (Plateforma luptei contra expulzărilor imobiliare, PAH). 

Acest vot a fost considerat foarte important din punct de vedere politic, un dicton spaniol spunând că aceia care câştigă municipalele câştigă şi parlamentarele, lucru verificat de Partidul Popular  în anii 1996, 2000, 2011  şi de PSOE în 2004 şi 2008.


Alegerile regionale şi municipale din anul 2015 au confirmat în mare parte noua configuraţie a sistemului politic spaniol, constituită după alegerile europene din anul 2014, cu unele modificări semnificative: Partidul Popular şi socialiştii PSOE au rămas principalele partide politice, iar formaţiunea politică Ciudadanos s-a plasat pe locul trei, înaintea coaliţiei de stânga Izquierda Unida. Partidul Popular spaniol a obţinut o majoritate relativă în aproape toate regiunile şi marile oraşe spaniole. Socialiştii, în urma încheierii unui acord cu toate partidele de stânga, prin acceptarea unor candidaturi din societatea civilă (candidaturas populares), au dominat mai ales în regiunile autonome, unde au câştigat marile oraşe. 
Aceste alegeri regionale şi municipale au relevat faptul că viaţa politică spaniolă este din ce în ce mai teritorializată, ceea ce este în Madrid nesemănând cu ceea ce este în Sevilla, Bilbao sau Valencia. În Catalonia, respingerea politicii vechi a înseamnat o raportare la mişcarea de independenţă, problemele sociale şi corupţia trecând uneori înaintea  temei suveranităţii. 
Alegerile au confirmat un puternic recul al partidelor politice tradiţionale spaniole, marile oraşe, Madridul şi Barcelona fiind câştigate de indignaţi, Podemos fiind confirmată ca a treia forţă politică a ţării. Votul 24-M, cum a fost numit în Spania, a fost un răspuns al spaniolilor epuizaţi de anii crizei şi austerităţii.
Majoritatea analiştilor politici au subliniat că la alegerile municipale şi regionale din anul 2015 electoratul spaniol a votat împotriva austerităţii şi corupţiei, Podemos şi Ciudadanos captând electoratul pierdut de socialiştii PSOE şi Partidul Popular, mai ales din cauza creşterii impozitelor sau scandalurilor de corupţie. 

La nivel naţional, în legislatura 2011-2015 în Congresul Deputaţilor au fost reprezentate 9 partide politice:


– Partidul Popular (PP), creat în anul 1977, condus de premierul Mariano Rajoy, a deţinut  186 mandate;

– Partidul Socialist Muncitoresc Spaniol (PSOE), fondat în 1879 şi condus de Pedro Sanchez, a avut 110 deputaţi;

– Stânga Unită (IU), fondată în 1986, condusă de Cayo Lara Moya, a avut 11 mandate;
– Uniune, progres şi democraţie (UPyD), partidul social-liberal creat în 2007, care se opune naţionalismului, condus de Andres Herzog, a avut 5 deputaţi;
– Convergenţa şi Uniunea Cataloniei (CiU), creată în anul 1978, condusă de Artur Mas, a avut 16 mandate;

– Amaiur, partid basc, fondat în anul 2011, condus de Xabier Mikel Errekondo, plasat la stânga eşichierului politic, a deţinut 7 mandate;

–Partidul naţionalist basc (EAJ/PNV), fondat în 1984, condus de Andoni Ortuzar, a avut 5 mandate;
–Blocul naţionalist galician (BNG), creat în 1982, condus de Xavier Vence, a avut 2 mandate. 

În Senat, Partidul Popular a deţinut majoritatea mandatelor, dispunând de 136 voturi, PSOE a avut 48 senatori; Convergenţa şi Uniunea Cataloniei a avut 9 mandate ; Acordul pentru progresul Cataloniei (PSC-ICV-EUiA) a deţinut 7 mandate; Partidul naţionalist basc a dispus de 4 mandate; Amaiur a avut 3 mandate şi Coaliţia Canare, 1mandat. Comunităţile autonome au avut 56 mandate de senator.
Partidul Popular, aflat la guvernare, a propus ca obiectiv politic în alegerile legislative din 20 decembrie 2015 obţinerea a 140 -150 mandate în Congres, majoritatea fiind de 176 mandate. În aceste condiţii se aprecia că orice coaliţie guvernamentală se va putea face numai cu participarea Partidului Popular, unul din partidele care s-a născut odată cu democraţia spaniolă.
2. ALEGERILE LEGISLATIVE DIN 20 DECEMBRIE 2015

2.1 Teme ale campaniei electorale 

Alegerile legislative din 20 decembrie 2015 s-au desfăşurat într-un cadru politic diferit de cele oraganizate în anul 2011, când au avut loc alegerile precedente. În anul 2015 Partidul Popular era slăbit electoral de anii de guvernare, dar se afla încă în postura de partid majoritar, favorit în alegeri. Partidul Socialist Muncitoresc Spaniol a continuat să scadă electoral, iar două partide noi, viguroase (Ciudadanos şi Podemos) se aflau în plină ascensiune. Alte două partide (stânga unită IU şi UpyD), precum şi partidele independiste, încercau să se menţină în prim planul scenei politice spaniole.  

În ianuarie 2015 sondajele de opinie indicau faptul că Podemos ar putea ocupa a doua poziţie în alegerile legislative viitoare, cu 23,9% opţiuni de vot (conform datelor centrului de sondare a opiniei publice CIS) şi 25,6% opţiuni de vot (conform datelor Poll of Polls). Conform sondajelor, formaţiunea Ciudadanos rămânea pe poziţia a şasea la nivel naţional cu 3,1%- 3,9% opţiuni de vot. 
Aceste date indicau o situaţie politică cu totul nouă, în care niciunul din partidele politice spaniole nu deţinea o majoritate prin care să poată forma un guvern monopartizan. Încă de atunci analiştii politici vorbeau despre posibilele coaliţii de guvernare care erau: fie o coaliţie între Partidul Popular şi Ciudadanos; fie o coaliţie formată de Partidul Popular şi PSOE; fie o coaliţie de stânga formată din PSOE, Podemos, împreună cu alte partide de stânga (IU) şi naţionaliste. 
Datele sociologice arătau un nivel ridicat al volatilităţii electoratului spaniol ceea ce făcea dificilă estimarea electorală. Oricare ar fi fost coaliţia guvernamentală formată de Partidul Popular, acesta urma să păstreze linia politică precedentă care urmărea menţinerea creşterii economice. 
În acest context politic, miza politică alegerilor legislative a devenit foarte importantă. 
Electoratul spaniol era influenţat în alegerile sale de provocările actuale legate de mişcările independiste, dar şi de politicile legate de depăşirea crizei economice şi limitarea corupţiei. Cercetările sociologice arătau că preocupările populaţiei spaniole erau pe primul loc locul de muncă, iar pe a doua poziţie, combaterea corupţiei. 
Dezbaterea referitoare la independenţa Cataloniei au avut efecte politice importante care au dus la încheierea unui Acord politic între partidele spaniole referitor la apărarea unităţii Spaniei, cu excepţia Podemos şi a Stângii unite.
Conform sondajelor din luna noiembrie 2015, Partidul Popular era posibilul câştigător al alegerilor legislative, fără a deţine majoritatea absolută în Parlament. Ultimul sondaj al Institutul Sigma Dos credita Partidul Popular cu 27,3% din voturi faţă de Ciudadanos (21,4%) şi PSOE (20,5%). Datele arătau de asemenea că partidul care se va impune în alegeri urma a guverna în coaliţie cu unul din noile partide, Podemos sau Ciudadanos (C's). 
Datele arătau că se contura o situaţie electorală inedită în Spania, patru partide având scoruri electorale apropiate, fiind posibile orice scenarii post-electorale
.

În acest joc al alianţelor, Partidul Popular era mai bine plasat decât Partidul Socialist (PSOE). După alegerile regionale catalane din 27 septembrie 2015, fostul premier, José Maria Aznar (PP), din perioada 1996-2004, a cerut partidului să se mobilizeze pentru a contracara ascensiunea partidului Ciudadanos care a luat o parte a electoratului de centru-dreapta spaniol. Acesta obţinuse 17,9% din voturi în Catalonia, faţă de Partidului Popular care a avut scorul de 8,5% din voturi. Vice-preşedintele popularilor, Javier Marotio, a acuzat Ciudadanos că este de fapt un partid de centru-stânga care ar putea să se alieze oricând cu socialiştii. Liderul Partidului Popular, Mariano Rajoy a adoptat o strategie mai puţin agresivă în raport cu Ciudadanos cu care ar fi putut, eventual, să se alieze după alegerile legislative din decembrie 2015. 

Partidul Popular spaniol s-a confruntat de asemenea cu o mare provocare legată de implicarea mai multor membri ai partidului în afaceri de corupţie, din cei 186 persoane cercetate pentru finanţarea ilegală a partidelor, 74 erau de la populari, inclusiv Luis Barcenas, trezorierul acestuia, iar în afacerea Gurtel, se vorbea de un prejudiciu de 43,2 milioane euro. 

Premierul spaniol, Mariano Rajoy, a dat startul oficial campaniei electorale, promiţând, pe 3 decembrie 2015, că partidul său, conform sloganului electoral lansat, "Ia Spania în serios!"
. 
În campania electorală, premierul în exercitiu a avut trei contracandidaţi pentru funcţia de prim-ministru, personalităţi politice practic necunoscute: Albert Rivera, în vârsta de 36 de ani, de la partidul de centru Ciudadanos, socialistul Pedro Sanchez (43 de ani) si candidatul partidului de extrema-stânga Podemos, Pablo Iglesias (37 de ani). 
În discursul electoral ţinut la deschiderea campaniei electorale, Mariano Rajoy a spus că partidul său are 800.000 de membri şi un lider cu experienţă care va lua  Spania în serios, câştigând alegerile. 
În acelaşi timp, analiştii politici preconizau că acest scrutin urma să fie cel mai strâns scrutin naţional din Spania din ultimele decenii. Deşi Partidul Popular, conform sondajelor de opinie, îşi mărise avansul în faţa rivalilor, posibilul scor electoral de 28,6% din voturi era mult scăzut faţă de cel obţinut la alegerile precedente, respectiv 44,6% din voturile exprimate. 
Potrivit sondajului dat publicităţii pe data de 3 decembrie 2015, 41% dintre alegatori erau încă indecişi.
 În cadrul Partidului Socialist Muncitoresc Spaniol, Pedro Sanchez a devansat în alegerile primare pentru candidatura la funcţia de prim-ministru pe Eduardo Madina şi José Antonio Pérez, obţinând 48,6% din voturile socialiştilor. Se aprecia că în campania electorală, acest lider ar putea beneficia de avantajul de a nu fi fost la guvernare în ultimii ani. Socialistul Pedro Sanchez a început campania electorală printr-un miting desfăşurat la Madrid în cadrul căruia a difuzat mesaje de susţinere din partea mai multor lideri europeni, inclusiv ale premierului italian Matteo Renzi.


În programul electoral al socialiştilor se propunea ca statul să redobândească un rol tot mai mare în controlul băncilor şi de a suprima din Constituţie menţiunea referitoare la limita deficitului public. 

Cele două mari partide, Partidul Popular şi Partidul Socialist, care la alegerile precedente obţinuseră peste 73% din voturi, au acţionat în campania electorală, astfel încât să îşi menţină majoritatea în circumscripţiile rurale în care noile partide se implantau mai greu. 
Analiştii politici apreciau însă că bipartidismul spaniol era direct ameninţat de noile partide politice în ascensiune, Podemos şi Ciudadanos. 
 Podemos, creat în 2014, condus de Pablo Iglesias, s-a impus pe scena politică mai ales printr-o emisiune de dezbatere politică intitulată La tuerka, ca apoi să militeze permanent pentru reînnoirea democraţiei şi vieţii politice spaniole. În cadrul partidului sunt mulţi membri cu diplome universitare, liderul său, Pablo Iglesias, fiind profesor de ştiinţe politice la Universitatea Complutense din Madrid. Conducerea partidului a fost controversată mult timp prin confruntarea dintre Pablo Iglesias şi Juan Carlos Monedero, urmată de alegerea celui dântâi la conducerea acestei formaţiuni politice.
Încă de la apariţia sa, formaţiunea Podemos a fost considerat un partid rezultat al crizei, apărut în împrejurări extraordinare determinate de repunerea în discuţie a sistemului politic spaniol tradiţional şi a măsurilor politice luate în timpul crizei economice. În acest context, Podemos a reprezentat pentru mulţi alegători o soluţie nouă.
 Conform opiniei sociologilor, formaţiunile Podemos şi Ciudadanos au apărut prin mobilizarea clasei mijlocii, sărăcite de măsurile de austeritate şi a cetăţenilor cu situaţii dificile care şi-au exprimat indignarea
.


În discursurile sale electorale, liderul partidului Podemos, Pablo Iglesias, a subliniat că termenii de burghezie, proletariat sunt noţiuni depăşite, în fapt neexistând stânga şi dreapta, ci oameni de sus şi de jos, o elită conducătoare şi o majoritate care suportă deciziile politice, oligarhia, casta şi poporul. Pablo Iglesias menţiona că, în raportul lor, elita politică şi economică agresează majoritatea. În acest context, partidul Podemos a promis asigurarea transparenţei, deliberarea colectivă, descentralizarea, fiind partizanul autodeterminării regiunilor. Partidul Podemos s-a pronunţat de asemenea pentru Europa socială şi menţinerea Spaniei în zona euro. 
Partidul Podemos a susţinut menţinerea prerogativelor suveranităţii statului şi organizarea unui referendum în ceea ce priveşte monarhia. 
În domeniul social, s-a propus acordarea unui venit complementar pentru lucrătorii  săraci, creşterea alocaţiilor sociale  şi a sprijinului pentru şomeri, o reformă fiscală, restructurarea datoriei publice, trecerea la programul de muncă de 35 ore, menţinerea vârstei actuale de pensionare,etc. 
Candidatul la funcţia de premier, al partidului de centru Ciudadanos, Albert Rivera, a lansat campania electorală la un hotel din Madrid, cu postere în care apăreau numele său şi mesajul "Cu speranţă!". Formaţiunea politică Ciudadanos a apărut în anul 2006 în Catalonia, având ca punct de plecare platforma civică  Ciutadans de Catalunya (Cetăţenii Cataloniei), creată pe data de 7 iunie 2005, la Barcelona, de un grup de 15 intelectuali. Partidul se opunea independiştilor şi apăra principiul unităţii Spaniei şi al reînnoirii monarhiei. Liderul partidului, Alberto Rivera, a declarat că acesta este reprezentantul oamenilor obişnuiţi şi a definit partidul său ca un partid liberal-progresist, opus formaţiunii Podemos, care susţine în special principiul redistribuirii. În programul său politic şi electoral a fost prezentată ca prioritate lupta împotriva corupţiei. La nivel social, Ciudadanos a propus instituirea unui contract de muncă unic, cu scopul de a limita o piaţă a muncii cu mai multe viteze, cu contracte ale unor angajaţi privilegiaţi, foarte protejaţi şi a altora, lucrători temporari, mai puţin protejaţi, asemănătoare celei din SUA. 
2.2 Rezultatele alegerilor şi semnificaţia lor politică
Parlamentul spaniol (Cortes generales) este bicameral şi este format din Senat, Camera Superioară, şi Congresul Deputaţilor, Camera Inferioară, care are 300-400 deputaţi. În actuala legislatură a avut 350 membri, aleşi pentru un mandat de 4 ani, prin scrutin proporţional plurinominal, după sistem Hondt, cu liste blocate şi închise, în 48-50 circumscripţii provinciale spaniole - Ceuta şi Melilla votând prin scrutin majoritar simplu, prin care se desemnează cel mult 2 deputaţi. Restul locurilor sunt repartizate între provincii, în funcţie de populaţia lor. Cele mai importante circumscripţii electorale sunt: Madrid cu 36 mandate, Barcelona, cu 31 mandate, Valencia cu 15 mandate, Sevilla şi Alicante cu 12 mandate, Malaga cu 11 mandate, Murcia cu 10 mandate. Pentru a intra în Congresul Deputaţilor, o listă trebuie să obţină minimum 3% din voturi la nivel naţional. 
Senatul spaniol are 208 membri, aleşi prin vot universal (senatori provinciali) şi 56 reprezentanţi desemnaţi de 17 comunităţi autonome (senatori comunitari). Fiecare din cele 50 provincii spaniole alege, oricare ar fi numărul de locuitori, 4 senatori provinciali  prin scrutin majoritar, cu excepţia Ceuta şi Melilla care desemnează 2 şi Insulele Baleare şi Canare cu insulele mari (Grande Canarie, Majorque şi Tenerife) cu 3 mandate şi alte insule mai mici  (Ibiza-Formentera, Minorque, Fuerteventura, Gomero, Hierro, Lanzarote şi Palma). În plus, fiecare comunitate autonomă desemnează prin scrutin proporţional un senator comunitar şi un senator suplimentar pentru fiecare milion de locuitori. În total, Senatul are 264 membri, iar alegerile senatoriale se desfăşoară în aceeaşi zi cu cele pentru alegerea membrilor Congresului Deputaţilor. 

În Spania legea referitoare la egalitatea de gen interzice ca o listă să prezinte mai mult de 60% candidaţi de un anume sex, la orice tip de alegeri. 

 În Congresul Deputaţilor repartizarea mandatelor a fost următoarea:

	Partide politice
	Număr de voturi
	% voturi
	Număr de mandate

	Partidul Popular (PP)
	        7 215 530
	           28,72
	           124

	Partidul Socialist Muncitoresc Spaniol (PSOE)
	        5 530 693
	           22, 01
	             90

	Podemos
	         4 780 963
	            19,03
	              63

	Ciudadanos (Cs)
	         3 500 446
	            13, 93
	              40

	Alţii
	         3 638 809
	            16, 31
	              34


 
În Senatul spaniol repartizarea mandatelor a fost următoarea:

- Partidul Popular (PP) - 124 mandate

- Partidul Socialist Muncitoresc Spaniol (PSOE)- 47 mandate

- Podemos – 14 mandate

- alţii - 23 mandate
Partidul Popular (PP) al premierului, Mariano Rajoy, a câştigat alegerile legislative cu 28,72% din voturi, deţinând 123 mandate în Congresul Deputaţilor, – 63 locuri în raport cu rezultatele alegerilor parlamentare precedente. În Senat, Partidul Popular a obţinut  124 mandate (- 12). Pe locul al doilea a s-a clasat Partidul Socialist Muncitoresc (PSOE), condus de Pedro Sanchez, care a avut 22,01% din voturi şi 90 mandate deputaţi (- 20) şi  47 mandate de senator (- 1). Aceste două principale partide politice tradiţionale au înregistrat cele mai slabe rezultate electorale din istoria lor politică. Doar jumătate din electoratul spaniol a optat pentru ele (50,02%) faţă de trei sferturi în anul 2011 (73,40%) şi 83,80% în 2008. 

Noile partide, Partidul Podemos (Noi putem), partid de extremă stânga, condus de Pablo Iglesias, a obţinut 19,03% din voturi, respectiv 63 mandate deputat şi 14 mandate de senator. Partidul Ciudadanos (C's), partid de centru, condus de  Alberto Rivera, a obţinut 13,93% din voturi şi 40 mandate de deputat. 
Participarea la vot a fost mai ridicată decât la alegerile precedente din anul 2011(+1,53 puncte mai mare decât în anul 2011), fiind în 2015 de 73,2% pentru alegerile pentru Congresul Deputaţilor şi 71,88% pentru alegerile senatoriale.

La alegerile din 20 decembrie 2015 Partidul Popular de dreapta, al premierului, deşi s-a plasat pe locul întâi, a pierdut majoritatea care îi permitea să guverneze singur, iar formarea unei coaliţii urma a fi dificilă. Partidul Popular a fost afectat de scandalurile de corupţie, de măsurile de austeritate luate în perioada guvernării şi de rata şomajului din Spania care, deşi era în scădere, se menţinea încă la nivelul de 21,1%, cea mai mare din zona euro, cu excepţia celei din Grecia. Imediat după alegeri, într-un interviu acordat postului de radio „Cadena Cope”, Mariano Rajoy a insistat pe ideea unui acord în vederea formării guvernului, între Partidul Popular, Partidul Socialist şi Ciudadanos,  ceea ce ar fi asigurat sprijinul a peste 200 de deputaţi. Aceasta era, în viziunea sa, unica variantă bună pentru Spania, un executiv de stânga, reprezentând, în concepţia sa, un dezastru. El a subliniat că un guvern format din Podemos, partide naţionaliste de stânga sau de extremă stângă cu partidul socialist este negativ pentru interesele ţării ar crea o enormă instabilitate politică şi prea puţine certitudini. Nu ar fi bun nici pentru economia spaniolă şi nici chiar pentru politica ţării. El a mai declarat că rezultatul la urne era clar şi că trebuie respectat, încercând a se uni  acele forţe politice care sunt de acord în problemele fundamentale ale Spaniei. Liderii Partidului Popular au declarat imediat după alegeri că vor încerca primii să formeze o majoritate de guvernare, premierul Mariano Rajoy afirmând că ştie că aceste negocieri vor fi dificile.
Podemos a respins ideea continuării guvernării de dreapta, conduse de Mariano Rajoy, optând pentru negocierile cu socialiştii, deşi susţinea organizarea referendumului de independenţă în Catalonia. Liderul formaţiunii Podemos, Pablo Iglesias a insistat că justiţia socială va fi ideea centrală a politicii sale, repetând decizia de a prezenta o lege a urgenţei sociale în această sesiune a Parlamentului. 
Alegerile legislative din 20 decembrie 2016 au dus la configurarea unui nou for legislativ care are o componenţă inedită, astfel încât niciun partid nu dispune de majoritatea absolută capabilă a permite guvernarea, iar două dintre formaţiunile politice parlamentare sunt partide nou intrate pe scena politică. Alegerile legislative din 20 decembrie 2015 au modificat radical echilibrul forţelor politice, dominaţia celor două mari partide politice  (PP/PSOE), din 1982 şi până în prezent. Mulţi analişti politici au subliniat că aceste schimbări au demonstrat că economia a determinat politicul, efectele politicii de austeritate ducând la respingerea principalelor partide politice spaniole care au confiscat instituţiile, demonstrând efectele negative ale bipartidismului. Conservatorii au fost asociaţi de către electorat cu inegalităţile, sărăcia, ignorarea cetăţenilor, iar socialiştii au ajuns un partid donminat de baroni , fără o ideologie clară. Noile partide politice au introdus însă o nouă ruptură, generaţională, noua generaţie fiind mai exigentă faţă de corupţie şi faţă de aplicarea programelor electorale, mai ales în ceea ce priveşte educaţia şi sănătatea. Parlamentul spaniol a devenit însă foarte fragmentat, făcând foarte dificilă formarea unei coaliţii guvernamentale. După moartea lui Franco în anul 1975, s-a produs o nouă formă de tranziţie şi s-au afirmat câteva partide politice importante care au alternat la guvernarea ţării. După alegerile din 20 decembrie 2015, niciunul din partidele tradiţionale nu mai poate forma singur guvernul. Pentru prima dată în istoria recentă a Spaniei, după anunţarea rezultatelor alegerilor, nu s-a putut cunoaşte viitorul premier al ţării. 
Acest scrutin istoric a pus capăt celor trei decenii de bipartidism şi a consacrat afirmarea unei generaţii noi de partide politice în Spania. 

Succesul electoral al noilor partide politice spaniole se explică prin faptul că în Spania, aşa cum s-a petrecut şi în multe alte state europene, s-a adâncit fractura democratică între lumea politică şi cetăţeni. În ultimele decenii, Uniunea Europeană care a trecut de la etapa construcţiei la cea a guvernării, a pierdut susţinerea din partea unei mari părţi a cetăţenilor săi. Criza economică şi socială traversată de statele europene după 2009 a stimulat neliniştile cetăţenilor şi reflecţia asupra viitorului Europei. În acest amplu proces, mulţi cetăţeni au reclamat că Uniunea a pierdut unul din obiectivele fundamentale iniţiale, acela de a păstar pacea şi bunăstarea popoarelor sale. Cetăţenii consideră că un obiectiv important al Uniunii rămâne asigurarea creşterii economice, a dezvoltării durabile, a unei economii sociale de piaţă de înaltă competitivitate, menite a asigura progresul social. În ultimii ani însă principala preocupare a Uniunii Europene pare a fi menţinerea echilibrului financiar, monetar şi mai puţin cel al existenţei cetăţenilor. În acest sens, datele Eurobarometru indică faptul că spaţiul Uniunii Europene este greu identificat ca un spaţiu democratic, doar 60% din europeni considerând Uniunea ca fiind democratică. Principalele obiecţii sunt legate de modul de funcţionare a instituţiilor europene care ignoră adesea punctul de vedere al cetăţenilor săi, aceste instituţii fiind considerate prea complexe şi puţin transparente în luarea deciziilor. Criza economică şi socială, măsurile de austeritate decise de factorii politici au dus la respingerea elitelor politice conducătoare naţionale şi europene considerate a fi indiferente la nevoile cetăţenilor. Paradoxal, a crescut sentimentul solidarităţii sociale între cetăţenii care au identificat proximităţi sociale şi cauze comune. În acest context, s-a declanşat un amplu proces de reactivare a cetăţenilor europeni, de organizare şi intensificare a acţiunii lor, constituirea unei democraţii participative, în forme multiple, transversale. În acest cadru, cetăţeanul este totodată lucrător, consumator, producător, actor asociativ. Experienţele recente au arătat că procesul democraţiei participative şi deliberative ar necesita spaţii noi de dialog şi consultare cu cetăţenii pe care liderii politici din multe state europene nu au reuşi să le realizeze şi să le valorifice politic. 


Marele succes al partidului Podemos, partid de  de extremă-stânga, se explică prin faptul că acest partid a capitalizat politic furia electoratului faţă de sistem, aşa cum, în Franţa, aceasta a fost  preluată de extrema-dreaptă. Însă, analiştii spanioli au remarcat faptul că, în pofida desfăşurării fenomenului indignatos, electoratul spaniol a rămas fundamental un electorat reformist şi moderat
. 

Alegerile legislative din 20 decembrie 2015 au relevat decalajele existente între rural-urban, între electoratul mai îmbătrânit, rural al Spaniei, care favorizează, în general, partidele tradiţionale, şi tinerii de la oraş, care tind să susţină electoral  formaţiunile noi Podemos şi Ciudadanos. 

Alegerile locale şi regionale, precum şi cele legislative au pus în evidenţă tendinţele separatiste manifestate de unele comunităţi autonome în Spania, fiind invocate în principal motive economice, fiscale. 

Cele două Camere  ale Parlamentului spaniol s-au reunit pe data de 13 ianuarie 2016, alegând, după lungi negocieri, preşedintele Congresului Deputaţilor, în persoana socialistului Patxi Lopez. Pentru prima dată în istoria legislativului spaniol, preşedintele Congresului nu aparţine formaţiunii politice câştigătoare în alegeri. Alegerea a fost făcută după încheierea unui pact limitat la această problemă între Partidul Socialist Muncitoresc Spaniol (PSOE), Partidul Popular şi Ciudadanos, partid de centru-dreapta. Această înţelegere realizată la nivelul celui de-al 11 lea legislativ ales după instaurarea democraţiei în Spania nu s-a prelungit însă şi pentru numirea premierului şi formarea unei coaliţii guvernamentale. Constituţia spaniolă prevede ca regele desemnează, după consultare, un candidat pentru formarea unui guvern care va trebui învestit de Congresul Deputaţilor cu o majoritate absolută a voturilor, respectiv 176 voturi din cele 350. 
Negocierile au fost îngreunate şi de poziţia fiecărui partid asupra independenţei Cataloniei. Partidul Popular, partid de dreapta, spera ca riscurile mişcării independiste să convingă socialiştii să decidă formarea unei mari coaliţii alături de el, împreună cu alte partide dispuse a apăra unitatea Spaniei. Partidul Socialist spaniol a propus o reformă a Constituţiei în direcţia definirii unui stat federal şi definirea unui nou statut de autonomie pentru Catalonia cu scopul de a redefini relaţiile cu catalanii, dar a refuzat organizarea unui referendum referitor la independenţa Cataloniei, susţinut de partidul anti-austeritate Podemos care doreşte, chiar dacă nu susţine independenţa Cataloniei, să lase catalanii să decidă asupra propriului lor statut.
Negocierile pentru formarea unei coaliţii guvernamentale cu o majoritate necesară de 175 voturi s-au purtat între principalele patru partide politice aflate în Parlament: Partidul Popular 123 voturi, Partidul Socialist 90 voturi, Podemos 69 voturi, Ciudadanos 40 voturi. Celelalte şase formaţiuni politice deţin 28 voturi
. Prima încercare a lui Mariano Rajoy a fost cea a formării unei mari coaliţii dreapta- stânga PP, PSOE şi Ciudadanos care a eşuat din cauza refuzului socialiştilor. A doua încercare a fost cea a formării unei coaliţii a partidelor de sânga PSOE, Podemos, la propunerea Podemos, dar cererile erau foarte mari şi pe un ton considerat arogant de socialişti, legate de un post de vice-premier, 4 ministere şi participarea a altor două mici partide de stânga. Socialiştii au refuzat pe data de 23 ianuarie 2016 această formulă, consuiderată un şantaj. A treia încercare a fost crearea unei coaliţii politice la centru, între PSOE, Ciudadanos, liderul noii formaţiuni, Albert Rivera, refuzând pe data de 24 ianuarie 2016 să participe la un guvern condus de socialişti
.
Pentru prima dată în democraţia spaniolă, liderul celui mai votat partid nu a obţinut sprijinul majoritar pentru a forma un guvern. Premierul în funcţie Mariano Rajoy a surprins clasa politică şi opinia publică prin refuzul de a se prezenta la dezbaterea de învestire în Parlament, după ce, în repetate rânduri, a precizat că voturile primite, în 20 decembrie 2015, îl obligau să încerce să formeze un guvern. Decizia sa a venit în urma unor calcule şi analize politice conform cărora 180 de voturi din cele 350 din Congresul Deputaţilor ar fi fost împotriva învestirii sale ca premier. Această concluzie a fost completată de poziţia liderului Podemos, care i-a prezentat regelui dorinţa sa de a fi vicepremier într-un guvern de stânga. 
Refuzul lui Mariano Rajoy de a se prezenta la dezbaterea de învestire, făcut public pe data de 22 ianuarie 2016,  l-a obligat pe regele Felipe al VI-lea să înceapă o nouă rundă de negocieri cu liderii parlamentari. 
Pe data de 23 ianuarie 2016, liderul Partidului Popular a precizat că un acord de guvernare între socialişti, Podemos şi alte formaţiuni de stânga ar putea strânge voturile de învestire, dar nu va duce nicăieri, deoarece conservatorii au majoritatea în Senat şi ar bloca orice iniţiativă. În continuare, premierul în funcţie credea că cea mai bună variantă pentru Spania era formarea unei mari coaliţii între Partidul Popular, Partidul Socialist şi Ciudadanos. 

Negocierile au reînceput pe data de 27 ianuarie 2016, într-un climat politic tensionat. Partidul Socialist, care a refuzat un acord cu formaţiunea conservatoare a lui Mariano Rajoy, a fost obligat să înceapă discuţii cu formaţiunile de stânga în ideea că ar putea alcătui un guvern. Pentru a obţine majoritatea socialistul Pedro Sanchez are însă nevoie nu numai de formaţiunea Podemos şi de Stânga unită, de voturile deputaţilor de la Partidul Naţionalist Basc, de cele ale secesioniştilor catalani, dar şi de abţinerea parlamentarilor liberali de la Ciudadanos. Analiştii au apreciat această variantă ca pe un puzzel complex şi o soluţie de salvare a conservatorilor, a căror imagine se eroda astfel mai puţin
. În cazul eşecului formării unui guvern de stânga, executivul în funcţie are timp suficient, aproximativ două luni, pentru convocarea unor noi alegeri. Mutarea strategică a lui Mariano Rajoy a avut în spate convingerea conservatorilor că baronii socialişti nu-i vor permite lui Pedro Sanchez o alianţă cu radicalii şi cu atât mai puţin cu secesioniştii care doresc ruperea Cataloniei. 
În aceste condiţii, nu există decât două alte soluţii politice de formare a unei coaliţii de guvernare: fie convocarea a noi alegeri, cu scopul ca unul din partide să obţină o majoritate de guvernare, fie Partidul Popular şi PSOE să formeze un guvern minoritar, cu speranţa de o avea un sprijin mai larg, prin abţinerea unor partide de la votul de învestire. 

